April | 2021 | Tannie Frannie
Ouma koop Gabby (7) met YouTube op ouma se rekenaar om, sodat sy stil sit terwyl ouma haar verskriklike lang en deurmekaar vlegsels oorvleg. Ons sien 'n pragtige pophuis op die skerm.
Ouma: "Ek wens ek het geld gehad om daardie pophuis vir jou te koop."
Gabby: "Ek is net bly ek het jou."
Joshua het 'n springkasteel in sy kamer gebou: sy blou kombers gespan oor die bed, tafeltjie en 'n boks, met 'n staanwaaier wat lug onder inblaas sodat die kombers mooi "opblaas".
Toe (darem met sy toestemming) breek sy mamma die hele kontrepsie af om sy kamer skoon te maak.
Nou bou hy weer van vooraf aan sy springkasteel, maar dit sukkel – dan gly die kombers aan die een kant af; dan aan die ander kant. Ouma, wat plegtig genooi is om te kom kyk, wil help, maar word met 'n onweerswolkgesiggie afgeraai om hoegenaamd aan enigiets te vat.
Joshua, aan homself: "Hoekom is ons in so 'n mood vandag?"
Sy gryp die dokument in haar rekenaarbek en skud dit verwoed; lê op die loer vir swakplekke en kou-kou dan fyntjies om vat te kry.
Die rooi ink van Track Changes vloei en uiteindelik los sy die lêer: spoegerig tot 'n beheerbare bolletjie gekou.